Anno Domini millesimo ducentesimo nonagesimo septimo statuta sunt haec apud Cistercium in Capitulo generali. 1.  In primis, ut ab Ordine nostro, qui a sui origine in multa puritatis simplicitate fundatus est, omnis curiositatis superfluitas auferatur, diffinitionem de cantibus et modulationibus et aliis praecipuis solemnitatibus Beatae Virginis, et in octavis ac per octavas, et in diebus sabbatorum, faciendis anno praeterito editam, sic modificat Capitulum generale quod nihil omnino novum in cantibus et modulationibus huiusmodi aliquatenus attentetur. 2.  Item, quoniam non decet incommodum de impenso benefacto reportare, districtione qua potest praecipit Capitulum generale quod omnes abbates et abbatissae et aliae personae Ordinis, quae sub annuo redditu tenentur Capitulo generali vel domui Cisterciensi, termino assignato satisfaciant integraliter ut tenentur, alioquin nisi infra tempus statutum solverint, ex tunc pro depositis habeantur. Illi autem qui Capitulo generali vel domui Cisterciensi tenentur in aliquibus pecuniae summis, sub eadem forma praecipit Capitulum generale quod eisdem Capitulo et domui illud, in quo tenentur, solvant vel domino Cisterciensi gratum suum faciant infra Pascha, alioquin ipsos depositos denuntiat Capitulum generale. 3.  Item, ad abolendam carnalis immunditiae foeditatem, ne fermento malitiae unitas Ordinis corrumpatur, districte praecipit Capitulum generale quod quicumque monachus vel conversus Ordinis comprobatus vel convictus fuerit mulieres introducere in abbatias, grangias, vel etiam cellaria, in quibus feminae non consueverunt habitare vel ingredi, usque ad nutum Capituli generalis carceri mancipetur, aliis diffinitionibus contra vitiosos huiusmodi olim editis in suo robore duraturis. 4.  Item, quoniam nihil prodesset obedientibus humilitas si contemptus inobedientibus non obesset, abbatissae de Consolatione Beatae Mariae praecipitur auctoritate Capituli generalis quatinus puellam pro qua dominus cardinalis in vanum rogavit pluries infra instans festum Nativitatis Domini recipiat in monacham et sororem, alioquin ex tunc pro deposita habeatur ; et hoc eidem denuntiet dominus abbas Pontigniacensis auctoritate Capituli generalis. 5.  Item, negotium monasterii de Ardorello domino Pontigniacensi abbati committitur ut, ibidem per se vel per alium accedens, ista vice in dicto monasterio visitet, corrigat et reformet, et de electione in eodem monasterio nuper celebrata inquirat, et persona idonea provideat ista vice, per electionem vel alias prout viderit expedire. 6.  Item, abbatibus de Cesarea et de Mulebrune committit Capitulum generale quod abbates Maguntinensis provinciae compellant ad contributionem faciendam pro expensis factis seu etiam faciendis pro negotio de Ebraco. Provisio autem abbatiae Beatae Mariae de Cepes domino Morimundensi committitur, ut in Morimundo vel alibi ista vice de abbate provideat auctoritate Capituli generalis. 7.  Item, diffinitio anno praeterito edita de hospitibus non recipiendis in linea Pontigniacensi, de aliis lineis in domibus illis quae personas de (*locus vacuus*) et de Sancto Leonardo retinuerint, totaliter revocatur. 8.  Item, super facto horribili fratris Ioannis de Rueda monachi Sancti Urbani, qui timore Dei postposito in abbatem proprium manus temere sacrilegas iniecit ipsum graviter vulnerando, incarcerari faciendo, sic determinat Capitulum generale quod ad expensas proprii monasterii capiatur et carceri perpetuo mancipetur, invocato ad hoc, si necesse fuerit, auxilio brachii saecularis. Abbates de Lucel[l]a(n) et de Salem auctoritate dicti Capituli istud diligenter exsequantur. 9.  Item, priorissam abbatiae monialium de Sion quae, ad regimen dictae domus indebite aspirando, male se habet erga abbatissam, ex nunc deponit Capitulum generale. Abbas de Outerbourc hoc mandatum ex parte dicti Capituli exsequatur. 10.  Item, querela abbatis de Varennis contra abbatem de Petra, de Pratea et de Prato benedicto abbatibus committitur pace vel iudicio terminanda, et quid inde fecerint, etc. 11.  Item, ad imponendum finem liti seu discordiae quae inter abbatem et conventum Sancti Andrea de Ianua ex una parte, et dominum Ioannem de Benevo civem ianuensem ex altera, super quibusdam pactionibus initis inter ipsos contentis in duobus publicis instrumentis confectis manu Pagani Durantis et approbatis per Capitulum generale, idem Capitulum domino Cisterciensi in plenaria Ordinis potestate duxit provide committendum ut, super praemissis et aliis inter partes faciendis, ordinet, praecipiat et confirmet quod firmum et illibatum perpetuo perseveret, et quidquid inde fecerit ratificat et approbat Capitulum generale. 12.  Item, reformatio et ordinatio monasterii de Insula Dei, domino Claraevallensi per se vel per alium facienda committitur, secundum [quod] expedire viderit auctoritate Capituli generalis. 13.  Item, punitio et correctio abbatis de Buseio, qui dicitur posuisse comitem de Britannia in possessionem quarumdam possessionum immobilium inrequisito consensu sui conventus, domino Claraevallensi committitur ut per se vel per alium, veritate cognita, faciat quod viderit faciendum. 14.  Item, correctio et punitio monachorum de Sancto Salvatore in Navarra patri abbati domino Morimundensi committitur, ut per se vel per alium, in plenaria Ordinis potestate… 15.  Item, quoniam ausum improbum plerumque parit temeritas impunita, fratrem Fernandum, qui se gerit pro abbate in abbatia de More[ruela], volens seipsum etiam in dicta domo per saecularis potestatis violentiam temere et turpiter intrudendo, Capitulum denuntiat non abbatem, de Ursaria et de Monte ramorum abbates hoc ei denuntiare ex parte dicti Capituli teneantur, committens nihilominus dictum Capitulum patri abbati domino Claraevallensi quod de abbate dicto monasterio per se vel per alium provideat ista vice. 16.  Item, de Eleemosina et de Stella abbatibus committitur, quod ipsi ad abbatiam de Beleth personaliter accedentes, inquirant diligenter qualiter frater Henricus, quondam abbas dictae domus, tempore quo ibidem praefuit ipsam rexit, et in quo statu eamdem recepit et dimisit, et quid super hoc invenerint anno sequenti renuntient Capitulo generali. 17.  Item, negotium abbatiae Clarifontis, abbatibus de Bella valle et de Theoloco committitur auctoritate Capituli generalis ut ad dictam domum personaliter accedentes, cum consilio patris abbatis domini Morimundensis, per distractionem mobilium et immobilium vel alias faciant quod secundum Deum et Ordinem viderint expedire. 18.  Item, factum abbatis de Ierusalem qui dicitur fecisse nutriri puerum unum in porta dictae abbatiae in scandalum Ordinis atque domus, domino Claraevallensi committitur, ut per se vel per alium inquirat diligentius veritatem, et faciat super huiusmodi quod secundum Deum et Ordinem viderit expedire in plenaria Ordinis potestate. 19.  Item, abbati et conventui de Monte amiato conceditur, quod castra sua de Monte latronum, de Monte pisono et de Monte nigro commutare possint vel vendere, si super hoc licentiam Summi Pontificis potuerint obtinere, dum tamen pecuniam inde habitam non distrahant vel expendant sine speciali domini Cisterciensis patris abbatis eorumdem licentia, nisi in aliis possessionibus comparandis. Hoc idem eisdem abbati et conventui de censu quem habent in castro Bacirofani, aliqua diffinitione in contrarium edita non obstante. 20.  Item, inspectio loci in quo petit abbas de Geminiz suum transferri monasterium et incorporatio, de Andre [jovia] et de Chamez abbatibus committitur auctoritate Capituli generalis. 21.  Item, inspectio loci in quo intendit fundare abbatiam Ordinis nostri de novo cantor Ioningen, de Maris stella et de Aurora abbatibus committitur ut ad locum personaliter accedant, et si expediens viderint ipsam Ordini incorporent et conventum ibidem introducant, et sit filia [Sancti] Urbani, et quid inde fecerint, etc. 22.  Item, fratri Petro de Borgorra, monacho Boni fontis, concedit Capitulum generale quod eligibilis habeatur. 23.  Item, fratri Michaeli, quondam abbati Savigniacensi, concedit Capitulum generale quod eligibilis habeatur. 24.  Item, petitio electi Vinecentini qui petit duos monachos et tres conversos Ordinis, exauditur, dummodo honestis officiis deputentur, et quod frater Anselmus monachus Claraevallis ad domum propriam revocetur. 25.  Item, ad instantiam domini R[oberti] cardinalis presbiteri tituli Pudentianae concedit Capitulum generale fratri Herveo, quondam abbati de Beleth, quod eligibilis habeatur. 26.  Item, petitio dicti R.P. domini [Roberti] tituli Sanctae Potentianae presbiteri cardinalis, qui pro se plenarium servitium in morte et post mortem anniversarium suum fieri per universum Ordinem, exauditur. 27.  Item, petitio abbatis de Senona qui petit semel remanere a Capitulo generali, exauditur. 28.  Item, petitio vicecomitis de Torren qui petit unum monachum, exauditur. 29.  Item, petitio abbatis Fossae novae qui petit quod, in grangia sua Sanctae Mariae de Petra, monachi et conversi possint uti carnibus in casibus concessis ab Ordine, exauditur. 30.  Item, petitio abbatis de Agelo in Dania, qui petit quod in domo sua possit facere anniversarium pro suo fundatore, si de consensu conventus fuerit, exauditur. 31.  Item, petitio abbatis de Loco Dei in Dania, qui petit quod annus iste computetur pro anno illo quo venire ad Capitulum debebat, exauditur. 32.  Item, petitio abbatis de Paris[io], quod possit distrahere aliqua bona immobilia domus suae, exauditur, quae ad ducentes marcatas possit ex consilio patris abbatis et seniorum domus de dictis immobilibus distrahere, sic tamen ut pecunia inde recepta in solutionem debitorum magis urgentium convertatur. De paternitate vero monialium de Brisaco de qua petit absolvi dictus abbas taliter exauditur in quod vel pater abbas, videlicet abbas de Zulan, eam resumat vel idem praedictam paternitatem in abbatem et conventum de Porta coeli transferat, si de conventuum processerit voluntate. 33.  Item, petitio abbatis Loci Dei Ruthinensis, qui petit dispersionem sui conventus per annum, exauditur. 34.  Item, petitio abbatis de Villari iuxta Metim qui petit absolvi a susceptione hospitum per triennium, exauditur. 35.  Item, ad petitionem et instantiam viri nobilis regis Romanorum conceditur universis abbatibus nostri Ordinis in regno ipsius constitutis ut qui voluerint possint novam historiam de beatissimo Benedicto, patre nostro, licite decantare. 36.  Item, petitio abbatis de Herivado, qui petit per quinquennium remanere a Capitulo, exauditur. 37.  Item, petitio abbatis (*locus vacuus*) qui petit unam missam de SS. celebrari quotidie in monasterio suo pro comite et comitissa Astarien., et post mortem ipsorum pro defunctis, exauditur. 38.  Item, petitio abbatis de Rippatorio, qui petit dispersionem sui conventus per triennium, exauditur. 39.  Item, petitio abbatis de [S. Georgio de] Iubino qui petit absolvi a susceptione hospitum per triennium, exauditur. 40.  Item, petitio abbatis de Hemmenrode, qui petit suum dispergi conventum per Allemaniam per quinquennium, exauditur. 41.  Item, abbatissa de Ponte salutis quae male rexit domum suam eam enormiter obligando, deponitur in instanti. 42.  Institutio et incorporatio loci in Hyddense, qui abbatia S. Nicolai dicitur, committitur abbatibus de Veteri Campo, de Amelungesborne et de Lapide S. Michaelis. 